ก.ล.ต.นับหนึ่งไฟลิ่ง “รพ.วัฒนแพทย์ ตรัง” ขาย IPO 150 ล้านหุ้น เล็งเทรด SET ปลายปีนี้
ก.ล.ต.นับหนึ่งไฟลิ่ง "รพ.วัฒนแพทย์ ตรัง" หรือ WPH ผู้ดำเนินธุรกิจโรงพยาบาลเอกชนขนาด120 เตียง ขาย IPO 150 ล้านหุ้น เล็งเทรด SET ปลายปีนี้ ระดมทุนเพื่อขยายกิจการ-ชำระคืนเงินกู้ยืม โดยมี บล.ธนชาต เป็นที่ปรึกษาทางการเงิน
23 ส.ค. 2560

นายพายุพัด มหาผล ผู้ช่วยกรรมการผู้จัดการ ฝ่ายวาณิชธนกิจ บล.ธนชาต ในฐานะที่ปรึกษาทางการเงินของ บริษัท โรงพยาบาลวัฒนแพทย์ ตรัง จำกัด (มหาชน) หรือ WPH เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้พิจารณานับหนึ่งแบบแสดงรายการข้อมูล (ไฟลิ่ง) ไปแล้วในช่วงต้นเดือน ส.ค.
โดยเตรียมจะเสนอขายหุ้นสามัญเพิ่มทุนต่อประชาชนเป็นครั้งแรก (IPO) จำนวน 150 ล้านหุ้น มูลค่าที่ตราไว้ (พาร์) 0.50 บาท/หุ้น คิดเป็น 25% ของจำนวนหุ้นสามัญที่เรียกชำระแล้วทั้งหมดภายหลังการเสนอขายในครั้งนี้ โดยคาดว่าจะเสนอขายหุ้นและเข้าจดทะเบียนในตลาดหลักทรัพย์แห่งประเทศไทย (SET) ในช่วงปลายปีนี้
สำหรับ WPH เป็นโรงพยาบาลเอกชนขนาด120 เตียงที่ให้บริการด้านการรักษาพยาบาลมาเป็นเวลากว่า 60 ปี  มีทีมแพทย์เฉพาะทางครอบคลุมสาขาต่างๆ มีอุปกรณ์ทางการแพทย์ที่ทันสมัย ครบวงจร มีขอบเขตการให้บริการครอบคลุมพื้นที่โซนเศรษฐกิจการท่องเที่ยว ได้แก่ จังหวัดตรัง จังหวัดกระบี่ และจังหวัดใกล้เคียง
โดยปัจจุบันเป็นโรงพยาบาลเอกชนเพียงแห่งเดียวในจังหวัดตรังและจังหวัดใกล้เคียงที่ได้รับการรับรองคุณภาพ Hospital Accreditation (HA) ขั้นที่ 3 รวมถึงได้รับการรับรองจากบริษัทประกันภัยรายใหญ่ให้เข้าร่วมโครงการ Pilot Preferred Provider  จากจุดเด่นดังกล่าวเชื่อว่า WPH จะเป็นบริษัทที่มีแนวโน้มการเติบโตที่ดีในอนาคต และคาดว่าจะได้รับความสนใจและตอบรับที่ดีจากนักลงทุน
ด้าน นายเชน เหล่าสุนทร รองผู้อำนวยการโรงพยาบาลฝ่ายการเงิน WPH เปิดเผยว่า วัตถุประสงค์ในการระดมทุนครั้งนี้จะนำเงินไปใช้เพื่อเพิ่มทุนในบริษัทย่อยคือ บจก.โรงพยาบาลวัฒนแพทย์ อ่าวนาง ซึ่งปัจจุบันเปิดเป็น “คลินิกเวชกรรมอินเตอร์เนชั่นแนล”
รวมทั้งในอนาคตมีแผนที่จะขยายขอบเขตการให้บริการ โดยสร้างโรงพยาบาลขนาด 59 เตียงที่อ่าวนาง บนที่ดิน 9 ไร่ เนื่องจากพื้นที่ดังกล่าวเป็นแหล่งท่องเที่ยวที่มีศักยภาพสูงในระดับโลกที่มีนักท่องเที่ยวทั้งชาวไทยและต่างชาติเดินทางมาท่องเที่ยวจำนวนมาก
นอกจากนี้ WPH ยังมีแผนจะนำเงินทุนที่ได้ไปใช้เพื่อขยายโรงพยาบาลวัฒนแพทย์ ตรัง เพื่อการให้บริการที่ครบวงจร ซึ่งจะช่วยเพิ่มศักยภาพในการรักษาและอำนวยความสะดวกให้แก่ผู้ป่วยที่เข้ามาใช้บริการเพิ่มขึ้นจาก 120 เตียงเป็น 212 เตียง โดยจะก่อสร้างอาคารใหม่บนพื้นที่ซึ่งอยู่ติดกับที่ตั้งของโรงพยาบาลในปัจจุบันและปรับปรุงอาคารเดิม
ส่วนเงินที่เหลือจะนำไปชำระคืนเงินกู้ยืมและใช้เป็นทุนหมุนเวียนในการดำเนินธุรกิจและเงินลงทุนสำหรับการขยายธุรกิจที่เกี่ยวข้องกับธุรกิจการแพทย์
สำหรับผลการดำเนินงานที่ผ่านมาของ WPH เพิ่มขึ้นอย่างต่อเนื่อง โดยมีรายได้จากกิจการโรงพยาบาลในปี 57-59 อยู่ที่ 430.86 ล้านบาท, 476.54 ล้านบาท และ 542 ล้านบาท ตามลำดับ และมีกำไรสุทธิในปี 57-59 อยู่ที่ -16.61 ล้านบาท, 43.37 ล้านบาท และ 72.24 ล้านบาท ส่วนไตรมาส 1/60 มีรายได้ 145.75 ล้านบาท และมีกำไรสุทธิ 12.83 ล้านบาท
ทั้งนี้บริษัทมีทุนจดทะเบียนทั้งสิ้น 300,000,000 บาท โดยเป็นหุ้นสามัญจำนวน 450,000,000 หุ้น มูลค่าที่ตราไว้หุ้นละ 0.50 บาท และมีทุนที่เรียกชำระแล้ว 225,000,000 บาท โดยภายหลังการเสนอขายหุ้นในครั้งนี้ บริษัทฯจะมีทุนชำระแล้วเพิ่มเป็น 300,000,000 บาท เป็นหุ้นสามัญจำนวน 600,000,000 หุ้น มูลค่าที่ตราไว้หุ้นละ 0.50 บาท